Denevérvírushoz hasonlít az "új SARS"
Az új, SARS-koronavírushoz hasonló, légzőszervi megbetegedést okozó vírus a leginkább egy denevérvírussal mutat rokonságot az első genetikai elemzés alapján - jelentette be az illetékes brit egészségvédelmi hatóság (Health Protection Agency, HPA).
Az Egészségügyi Világszervezet (WHO) szakemberei nem találtak bizonyítékot arra, hogy a vírus emberek között is átadható lenne, és arra gyanakszanak, hogy az eddigi két közel-keleti áldozat állatoktól kaphatta el a fertőzést. Eddig nincs jele annak, hogy a vírus olyan halálos lenne, mint a SARS (Severe Acute Respiratory Syndrome: súlyos akut légzőszervi szindróma), amely a 2002-ben kezdődött járványban nyolcszáz ember halálát okozta világszerte, de főként Ázsiában. 

Szakértők szerint a tevék, bárányok és kecskék - a régióban nagy számban megtalálható állatok - szintén érintettek lehetnek. A denevérek más halálos vírusokat is hordoznak, például az Ebolát vagy a SARS-vírust, amelyek általában más állatokat, például majmokat vagy cibetmacskákat fertőznek meg, mielőtt átugranak az emberre. 

A WHO hétfői közleményében jelentette be, hogy új, a SARS-koronavírushoz hasonló vírust azonosítottak egy nemrégiben Szaúd-Arábiában járt brit férfiban. A katari beteg először 2012. szeptember 3-án jelentkezett orvosnál akut légzőszervi fertőzés tüneteivel. Szeptember 7-én felvették egy dohai (Katar) kórház intenzív osztályára, majd 11-én légi mentővel Nagy-Britanniába szállították. Az illetékes brit egészségügyi szerv, a HPA végezte el a laboratóriumi teszteket, és igazolta az új vírus jelenlétét.
vírus denevérvírus SARS vírusok